Verbruikersake: Kan jy jou geld terugeis of nie?(Argieffoto: stevepb/pixabay) Verbruikers is deesdae baie meer bewus van hul regte as verbruikers aangesien hulle al hoe meer en beter toegang tot inligting het. Dis goed om te sien hoe verbruikers vir hul regte opstaan, maar verbruikers het ook die verantwoordelikheid om te sorg dat hulle presies weet waarvan hulle praat wanneer hulle op hul regte aanspraak maak. Om jou geld terug te eis, is soms jou reg, maar dit is nie altyd die geval nie. Ina Opperman verduidelik meer. Die Wet op Verbruikersbeskerming bepaal in ŉ hele paar gevalle dat verbruikers hul geld terug mag eis, maar daar is ook gevalle waar hierdie reg nie van toepassing is nie. Dit is belangrik om te weet wanneer jy ŉ reg het om dit te doen en wanneer nie. Die winkel moet jou geld terugbetaal indien die produk in die oorspronklike, onoopgemaakte verpakking is. Indien die produk nog in sy oorspronklike toestand in die oorspronklike verpakking herverpak is, kan die winkel ’n redelike bedrag hef vir die gebruik van die goedere gedurende die tyd wat jy dit gehad het, tensy dit goedere is wat gewoonlik deur gebruik verbruik of uitgewis word en dit nie verbruik of uitgewis is nie. As jy wel ŉ bietjie van die produk gebruik het om te sien of jy daarvan hou, kan die winkel jou nie daarvoor laat betaal nie, maar as jy al heelwat gebruik het, kan die winkel ook ŉ bedrag daarvoor hef. In enige ander geval kan die winkel jou ŉ redelike bedrag laat betaal vir die koste om die goedere te herstel sodat die winkel dit weer kan verkoop, tensy dit, met inagneming van die aard van die goedere en die wyse waarop dit verpak is, vir jou nodig was om die verpakking te vernietig om vas te stel of dit ooreenstem met die beskrywing of voorbeeld wat verskaf is, indien jy dit nie vooraf kon nagaan nie of indien dit nie geskik is vir die doel waarvoor jy dit gekoop het nie. Verbruikers kan kla by die Nasionale Verbruikerskommissie of provinsiale kantore vir verbruikersake oor kleinhandelaars wat nie hou by die bepalings oor omruilings van die Wet op Verbruikersbeskerming nie.